Πληροφορίες: Ειρήνη Τσαλουχίδου

Εξαιρετικά επείγον

**Αθήνα:** 06.12.2024

**Αρ. Πρωτ.:** 1208

ΠΡΟΣ: κ. Σαρδελή Χριστόφορο, Πρόεδρο Δ.Σ. ΟΑΣΑ Α.Ε.

**ΚΟΙΝ: «Πίνακας Αποδεκτών»**

ΘΕΜΑ: «Σχετικά με τους δικαιούχους δωρεάν μετακίνησης με αναπηρία ή/και χρόνιες παθήσεις στα αστικά μέσα συγκοινωνίας του ΟΑΣΑ**»**

***Αξιότιμε κύριε Πρόεδρε,***

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.), αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Ιδίως όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

Στο πλαίσιο των δράσεων της, η Εθνική Συνομοσπονδία Ατόμων με Αναπηρία (Ε.Σ.Α.μεΑ.) λειτουργεί την Υπηρεσία **«Διεκδικούμε Μαζί»** παρέχοντας καθημερινά πληροφορίες, υποστήριξη και ενδυνάμωση, συμπεριλαμβανομένου του σχεδιασμού εξατομικευμένης παρέμβασης από κοινού με τον κάθε ενδιαφερόμενο.

Σύμφωνα με την επίσημη ιστοσελίδα του ΟΑΣΑ Α.Ε. , δικαιούχοι Μετακίνησης με Πλήρη ή Μερική Απαλλαγή από την Καταβολή Κομίστρου και συγκεκριμένα ***Eλεύθερης – Δωρεάν Μετακίνησης*** είναι μεταξύ άλλων, **«Άτομα με Αναπηρία (ΑμεΑ) με παθολογοανατομικό ποσοστό αναπηρίας >67%». Ωστόσο, στην κατηγορία των δικαιούχων με αναπηρία δεν περιλαμβάνονται τα άτομα με αναπηρία ή και χρόνιες παθήσεις που λαμβάνουν οικονομική ενίσχυση από τον ΟΠΕΚΑ παρά το γεγονός ότι συμπεριλαμβάνονται βάσει νομοθεσίας τους δικαιούχους.**

***Κύριε Πρόεδρε,***

Στη βάση των επιταγών του Συντάγματος αλλά και της Διεθνούς Σύμβασης του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, τα άτομα με αναπηρία πρέπει να απολαμβάνουν πλήρως και ισότιμα όλα τα δικαιώματα και τις θεμελιώδεις ελευθερίες τους και να τυγχάνουν το σεβασμό της εγγενούς αξιοπρέπειάς τους. Οι συνθήκες διαβίωσής τους πρέπει να προστατεύουν και να προάγουν την εξασφάλιση του δικαιώματος αυτού, χωρίς διακρίσεις βάσει της αναπηρίας. Η προστασία της σωματικής, ψυχικής και κοινωνικής υγείας αποτελεί αναφαίρετο δικαίωμα των ατόμων με αναπηρία και πρέπει να απολαμβάνεται σε ίση βάση με τους άλλους.

Επιπλέον, σύμφωνα με:

* το **Άρθρο 20 «Κινητικότητα του ατόμου» της Διεθνούς Σύμβασης του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας κύρωσε μαζί με το Προαιρετικό της Πρωτόκολλο με το Ν. 4074/2012** αναφέρεται ότι: «Τα Συμβαλλόμενα Κράτη λαμβάνουν αποτελεσματικά μέτρα *προκειμένου να διασφαλίζουν την κινητικότητα του ατόμου, με τη μέγιστη δυνατή ανεξαρτησία για τα άτομα με αναπηρίες,* συμπεριλαμβανόμενης και: *της διευκόλυνσης της κινητικότητας των ατόμων με αναπηρίες, με τον τρόπο και κατά το χρόνο της επιλογής τους και με προσιτό κόστος*, της διευκόλυνσης της πρόσβασης των ατόμων με αναπηρίες σε ποιοτικά βοηθήματα κινητικότητας, συσκευές, υποβοηθητικές τεχνολογίες και μορφές συνεχούς βοήθειας και μεσάζοντες, συμπεριλαμβανόμενης και της διαθεσιμότητας τους με προσιτό κόστος, της παροχής κατάρτισης, σε σχέση με τις δεξιότητες κινητικότητας, στα άτομα με αναπηρίες και στο εξειδικευμένο προσωπικό που συνεργάζεται με τα άτομα με αναπηρίες, της ενθάρρυνσης των φορέων που παράγουν βοηθήματα κινητικότητας, συσκευές και υποβοηθητικές τεχνολογίες, να λαμβάνουν υπόψη όλες τις πτυχές κινητικότητας για τα άτομα με αναπηρίες.».
* το **ΚΕΦ. Β’ του Ν. 4488/2017 που περιλαμβάνει τις «Κατευθυντήριες Διατάξεις Υλοποίησης της Σύμβασης των Ηνωμένων Εθνών για τα Δικαιώματα των Ατόμων με Αναπηρίες», και συγκεκριμένα την παρ. 1 του άρθρου 61 (Γενικές Υποχρεώσεις)** ορίζεται ότι: «*Κάθε φυσικό πρόσωπο ή νομικό πρόσωπο δημοσίου ή ιδιωτικού δικαίου υποχρεούται να διασφαλίζει την ισότιμη άσκηση των δικαιωμάτων των ΑμεΑ στο πεδίο των αρμοδιοτήτων ή δραστηριοτήτων του, λαμβάνοντας κάθε πρόσφορο μέτρο και απέχοντας από οποιαδήποτε ενέργεια ή πρακτική που ενδέχεται να θίγει την άσκηση των δικαιωμάτων των ΑμεΑ. Ιδίως υποχρεούται: α) να αφαιρεί υφιστάμενα εμπόδια κάθε είδους, β) να τηρεί τις αρχές καθολικού σχεδιασμού σε κάθε τομέα της αρμοδιότητάς του ή της δραστηριοποίησής του, προκειμένου να διασφαλίζει για τα ΑμεΑ την προσβασιμότητα των υποδομών, των υπηρεσιών ή των αγαθών που προσφέρει, γ)**να παρέχει, όπου απαιτείται σε συγκεκριμένη περίπτωση, εύλογες προσαρμογές υπό τη μορφή εξατομικευμένων και κατάλληλων τροποποιήσεων, ρυθμίσεων και ενδεδειγμένων μέτρων, χωρίς την επιβολή δυσανάλογου ή αδικαιολόγητου βάρους, δ) να απέχει από πρακτικές, κριτήρια, συνήθειες και συμπεριφορές που συνεπάγονται διακρίσεις σε βάρος των ΑμεΑ, ε) να προάγει με θετικά μέτρα την ισότιμη συμμετοχή και άσκηση των δικαιωμάτων των ΑμεΑ στον τομέα αρμοδιότητας ή δραστηριότητάς του*»,
* την παρ. 2 του άρθρου 63 του Ν. **4488/2017, «Καθολικός σχεδιασμός διοικητικών προϊόντων, περιβαλλόντων και υπηρεσιών, εύλογες προσαρμογές»,** αναφέρεται ότι:*«Τα διοικητικά όργανα και οι αρχές υποχρεούνται να λαμβάνουν ενδεδειγμένα μέτρα προσαρμοσμένα στις ιδιαίτερες ανάγκες ενός ή περισσότερων ΑμεΑ προκειμένου να διασφαλιστεί η αρχή της ίσης μεταχείρισης. Στις ως άνω εύλογες προσαρμογές, οι οποίες παρέχονται υπό την προϋπόθεση της μη επιβολής δυσανάλογου ή αδικαιολόγητου βάρους, περιλαμβάνονται (…) εξατομικευμένη προσαρμογή διαδικασιών ή πρακτικών, (…)».*
* την υπ’ Αριθμ. Πρ. **24376 / 28-3-2024** εγκύκλιο του Τμήματος Ατόμων με Αναπηρία της Δ/νσης Πολιτικών Ατόμων με Αναπηρία της Γενικής Δ/νσης Κοινωνικής Αλληλεγγύης της Γενικής Γραμματείας Κοινωνικής Αλληλεγγύης και Καταπολέμησης της Φτώχειας του Υπουργείου Κοινωνικής Συνοχής και Οικογένειας με θέμα: «**Διευκρινιστική Εγκύκλιος για την χορήγηση Δελτίων Μετακίνησης ΑμεΑ για το έτος 2024 από τις Περιφερειακές Ενότητες της χώρας**.» προβλέπεται η δωρεάν μετακίνηση για τα άτομα με ποσοστό αναπηρίας 67% και άνω ή για τα άτομα που λαμβάνουν επίδομα αναπηρίας από τον ΟΠΕΚΑ ανεξαρτήτως του ποσοστού αναπηρίας τους εντός των ορίων της Περιφέρειας Αττικής με τα Αστικά Μέσω συγκοινωνίας του ΟΑΣΑ (Ο.ΣΥ. Α.Ε. και ΣΤΑ.ΣΥ. Α.Ε.).

Με βάση όλα τα παραπάνω, απευθυνόμαστε σε εσάς και ζητάμε, στο πλαίσιο των αρμοδιοτήτων σας, την άμεση δρομολόγηση των απαιτούμενων ενεργειών προκειμένου να μεριμνήσετε ώστε τα άτομα με αναπηρία και χρόνιες παθήσεις που λαμβάνουν επίδομα αναπηρίας από τον ΟΠΕΚΑ όπως συμπεριληφθούν στους δικαιούχους δωρεάν μετακίνησης όπως προβλέπεται στην νομοθεσία.

Εν αναμονή της ανταπόκρισής σας και της σχετικής μας ενημέρωσης μας, σας ευχαριστούμε θερμά εκ των προτέρων.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Επισυναπτόμενα: η υπ’ Αριθμ. Πρ. 24376 / 28-3-2024 εγκύκλιος (10 φ)**

**Πίνακας Αποδεκτών:**

* κ. Χρήστο - Γεώργιο Σκέρτσο, Υπουργό Επικρατείας
* κ. Βασίλειο Οικονόμου, Υφυπουργό Μεταφορών και Υποδομών
* κα Δέσποινα – Λητώ Παληαρούτα, Γενική Γραμματέα Μεταφορών
* Τμήμα Ατόμων με Αναπηρία Δ/νσης Πολιτικών Ατόμων με Αναπηρία Γενικής Δ/νσης Κοινωνικής Αλληλεγγύης Γενικής Γραμματείας Κοινωνικής Αλληλεγγύης και Καταπολέμησης της Φτώχειας Υπουργείου Κοινωνικής Συνοχής & Οικογένειας
* κ. Γεώργιο Σπηλιόπουλο, Διευθύνοντα Σύμβουλο ΟΑΣΑ Α.Ε. & Πρόεδρο Δ.Σ. ΟΣΥ Α.Ε.
* κ. Αθανάσιο Κοτταρά, Διευθύνοντα Σύμβουλο ΣΤΑΣΥ Α.Ε.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |